google/wiki40b huggingface dataset:
TLV - עושים את תל אביב

הקונספט

הסדרה כלולה תחת ההגדרה של דוקו-ריאליטי. הקונספט שלה, לסקר את חייהם של צעירים שעוברים לגור ב"עיר הגדולה" בניסיון להשתלב בעולם התקשורת ובעולם הזוהר, אינו חדש, ובעניין זה שואבת הסדרה השראה מתוכניות הריאליטי "הוליווד הילס", שמציגה את חייהם של צעירים בלוס אנג'לס, ו"הסיטי", שמציגה את חייה של ויטני פורט שעוברת לעיר ניו יורק על מנת לעבוד בעולם האופנה ואת חיי הסובבים אותה, שתיהן תוכניות שיצרה רשת MTV ושמשודרות ב-HOT.

ביקורת

בין מבקרי הסדרה יש הסכמה רחבה למדי כי הסדרה מתוסרטת ולא אמינה, וזהו מוטיב חוזר בביקורות עליה. אולם, לעומת זאת, ביקורות רבות מציינות אותה גם לשבח, כמהנה לצפייה. בביקורת של מיכל הניג באתר nrg מעריב, למשל, נכתב כי מחד גיסא הסדרה "זורמת ומהנה" ו"העריכה מוצלחת למדי", אך מצד שני היא "מטופשת למדי ולא אמינה" וכי "ברור לכולנו שמדובר בריאליטי מתוסרט". באשר לאותנטיות האירועים המתרחשים בסדרה, אמרה יעלי אבנרי, העורכת הראשית של הסדרה, בראיון לאתר וואלה! כי "מצד אחד, יש את העלילות האישיות, הדברים שקורים לגיבורים בחיים האישיים. אלו דברים אמיתיים ולא מתוסרטים שקרו לנו מול העיניים. מצד שני, יש את העלילות המקצועיות שאלו עלילות שאנחנו תכננו מראש וכוללות את כל מה שקשור להיבט המקצועי של החבר'ה - ראיונות העבודה, המשימות וכו'."
היו גם ביקורות שציינו כי הסדרה יוצרת מצג שווא כאילו "פנאי פלוס" הוא "חוד החנית של התעשייה", בעוד שאין זה המצב. כמו כן, ישנה ביקורת על כך שהסדרה מלאה בתכנים שיווקיים ופרסומיים ובפרסומות סמויות.
מעבר לכך, בביקורת באתר עכבר העיר טענה גל אלכסנדר, כי הסדרה העבירה "מסרים גזעניים ומעוותים" נגד העובדים הזרים והפליטים שמתגוררים בדרום תל אביב, בפרק שבו טל נוי הגיעה לשכונת נווה שאנן ותיארה אותה כ"גטו בהארלם".

פסקול

שיר הפתיחה של הסדרה הוא "הנה עיר", בביצועם של מוקי, יוסלס איי די, וקרן פלס, שיצא כסינגל כבר בנובמבר 2009, במסגרת שיתוף הפעולה בין מוקי לבין יוסלס איי די, וזכה כבר אז להצלחה.
בעונה הראשונה, עם השירים שהושמעו ברקע בפרקי הסדרה הושמעו פעמים רבות שיריו של אמן ההיפ הופ והרגאיי הישראלי רועי אדרי, המכונה "באבא", והתוכנית גרמה לחידוש הפופולריות שלו ושל שיריו מן האלבום "עד הסוף", לאחר תקופה בה נעלם מהתעשייה.

שידור הסדרה

שידורה של הסדרה בערוץ HOT בידור ישראלי החל ב-28 ביוני 2010. היא גם משודרת חינם ב-HOT VOD, וזכתה למיליון הזמנות דרך השירות כחודש לאחר עלייתה לשידור. בסך הכול, בעונה הראשונה של התוכנית היו 31 פרקים. בעקבות ההצלחה, ביולי 2011 עלתה לשידור העונה השנייה של הסדרה, המשודרת גם בערוץ 10. ביולי 2012 עלתה לשידור העונה השלישית של הסדרה.
זכויות ההפצה של הסדרה נמכרו, עוד לפני שעלתה לשידור בארץ, לבן סילברמן, לשעבר ראש חטיבת הבידור של NBC, וכיום בעלי החברה "Electus", בשל האופציה לשדרה בחו"ל. הרכישה בוצעה בשיתוף עם חברת "Shine".
רוסטוב (מחוז)

דמוגרפיה

כ-67% מאוכלוסיית המחוז מתגוררת בערים. בעיר הגדולה - רוסטוב על הדון מתגוררים מעל מיליון תושבים. ערים גדולות נוספות הן טגנרוג, נובוצ'רקסק ווולגודונסק שמתגוררים בהן מעל 100 אלף תושבים כל אחת.
כ-90% מאוכלוסיית המחוז הם רוסים, כ-2.7% אוקראינים ו-2.5% ארמנים.

היסטוריה

האזור היה מאוכלס עוד בימי הקדם. בעת העתיקה הוקמה באזור מושבה יוונית. בהמשך, השטח היה חלק של ממלכת הכוזרים. התיישבות רוסית באזור החלה במאה ה-16. האזור היה מרכז של התיישבות הקוזאקים.

כלכלה

במחוז קיימים מפעלי תעשייה גדולים (תעופה, גרעין וכו'). כמו כן, המחוז מתאפיין בחקלאות מפותחת.
ליגת הצדק בפעולה

עלילה

חברי ליגת הצדק הכוללים בין היתר את סופרמן, באטמן ווונדר וומן נלחמים בכוחות הרשע.

דמויות

פרק זה דורש שכתוב. אתם מוזמנים לתרום לוויקיפדיה ולשכתב אותו. הסיבה לכך: תיאורים לא מדויקים בעליל.
גוסטב נכטיגל

החיים

גוסטב נכטיגל, בנו של כומר לותרני, נולד באייכסטט שבפרובינציה הסקסונית-אנהלט הפרוסית. אחרי לימודי רפואה באוניברסיטאות של האלי, וירצבורג וגרייפסוואלד, הוא עבד במשך כמה שנים כמנתח צבאי, בקלן, גרמניה. נכטיגל חלה במחלת ריאות ועבר לאנאבה באלג'יריה באוקטובר 1862. הוא גם נסע לתוניס שבצפון אפריקה ולקח חלק, כמנתח, במספר משלחות למרכז אפריקה. בתוניס למד לדבר ערבית.
הוא חזר לגרמניה ופגש את פרידריך גרהרד רולף. רולף ביקש ממנו ללכת לאימפריה של בורנו. אחר כך הוא הזמין את המלך וילהלם הראשון מפרוסיה להביא מתנות לשליט של בורנו, השייח של האימפריה בורנו, בהוקרה על חסד שנתן לנוסעים גרמנים, כמו היינריך בארת. הוא יצא ב -1869 מטריפולי העות'מאנית והצליח לאחר מסע של שנתיים לבצע את משימתו. בתקופה זו הוא ביקר בטיבסטי ובבורקו, באזורים של סהרה המרכזית שלא היו ידועים לאירופים. הוא נסע עם שמונה גמלים וששה גברים.
מבורנו הוא נסע לבאגורימי, מדינה עצמאית מדרום מזרח בורנו. משם המשיך לוואדאי (ממלכה מוסלמית חזקה בצפון מזרח בגוארימי) וקרדופאן (מחוז לשעבר של מרכז סודן). נכטיגל יצא מאפריקה השחורה בחרטום (אז מאחז מצרי, בירת סודן) בחורף 1874. המסע שלו, בסהרה ובסודן, העמיד אותו בדירוג העליון של המגלים האירופאיים. הוענקה לו מדליית הזהב של החברה הגאוגרפית המלכותית בשנת 1882.
לאחר כינון הפרוטקטורט של צרפת על תוניסיה נשלח נכטיגל כקונסול הכללי של האימפריה הגרמנית ונשאר שם עד 1884. לאחר מכן מונה על ידי הקנצלר אוטו פון ביסמרק כנציב מיוחד במערב אפריקה. האינטרסים העסקיים הגרמניים באזור זה ביו זקוקים להגנה על ידי האימפריה הגרמנית לאחר שנרכשו שטחים גדולים במערב אפריקה. משימתו של נכטיגל היתה, לקבוע את הרבונות על שטחים, לפני שיכבשו על ידי הבריטים, כדי שיוכלו לקדם את האינטרסים הגרמניים. כך אזורי טוגו וקמרון הפכו לנכסים קולוניאליים ראשונים של גרמניה באפריקה.
בחזרתו מאפריקה, בהפלגה בים הוא מת על סיפון ספינת קרב בקייפ פאלמס ב -20 באפריל 1885. בשנת 1888 הוצאו שרידי נכטיגל ונקברו מחדש בקבר בדואלה, מול בניין הממשלה בקמרון.

מורשת

גוסטב נכטיגל נחשב לחוקר הגרמני הגדול האחרון של אפריקה, אחרי היינריך בארת. כמו בארת, נכטיגל התעניין בעיקר באתנוגרפיה, ובנוסף ברפואה טרופית. עבודותיו בולטות בשל עושרם של הפרטים ומעל הכל בגלל דעותיו הבלתי משוחדות על אפריקאים. בניגוד לרוב החוקרים העכשוויים, נכטיגל לא החזיק בדעה על נחיתות האפריקאים. דעותיו משתקפות בבירור בתיאורים שהשאיר.
הוא היה עד לצייד עבדים שבוצע בידי השליטים האפריקאים והאכזריות שנגרמה להם על ידי אפריקאים אחרים. הזוועה שחש על מעשים אלה גרמה לו להרחיב את ההשפעה הקולוניאלית משום שהאמין כי השליטה האירופית ביבשת אפריקה עלולה לעצור את צייד עבדים.
היהודים

היסטוריה

תום פטרובר ואורית שחף נפגשו במהלך שירותם בלהקה צבאית. הם החלו להופיע כצמד בשם "תום והפצצה" בפאבים ובמועדונים קטנים, בגרסאות כיסוי ללהקות כמו "פרל ג'אם", "נירוונה", "סטון טמפל פיילוטס" ו"לד זפלין". בשנת 1992 הפך הצמד ללהקת "היהודים" המורחבת. בתחילה מנתה הלהקה את פטרובר ושחף בשירה, אבי יפרח בבס, ערן מיטלמן בקלידים, שמוליק בודגוב בגיטרה ואשר פדי בתופים.
באוגוסט 1995 הוציאה הלהקה את אלבומה הראשון, "מציאות נפרדת". ערב יציאת הדיסק התקיימה במועדון "הלילה ה-12" הופעתה הראשונה של הלהקה. האלבום והלהקה זכו לחשיפה ה"ממלכתית" הראשונה שלהם בסרט "צעירים לנצח", סרטו של מיקי בהגן, ששודר לראשונה בערוץ 2 בדצמבר 1996. בפסקול הסרט שובצו 6 שירים של הלהקה, לרבות השיר "הימים שלנו" המושמע בשיאו של הסרט, ונקטע בסצנת תאונת הדרכים החזיתית. לאחר השממה התקשורתית בה התקבל האלבום, הייתה זו חשיפה משמעותית של הלהקה לקהל. ביולי 1998 הגיע האלבום "מציאות נפרדת" לאלבום זהב, ובהמשך הגיע למעמד פלטינה כפולה.
באוגוסט 1998 יצא לחנויות אלבומה השני של הלהקה, שנשא את שמה, והגיע גם הוא למעמד אלבום זהב.
ב-1999 זכתה הלהקה בתואר "להקת השנה" של גלי צה"ל. ביולי באותה שנה פתחה הלהקה את הופעתה של להקת מטאליקה באמפיפארק בראשון לציון, ובשנת 2000 את הופעתה של רייג' אגיינסט דה מאשין בארץ. בתחילת 2001 החלה הלהקה להקליט את אלבומה השלישי, "פחד מוות", שיצא לאור ב-9 ביולי 2002.
באוגוסט 2003 הוציאה הלהקה אלבום כפול ו-DVD שתיעדו הופעה במועדון התיאטרון ביפו בינואר של אותה שנה. זמן קצר לאחר מכן עזב יפתח שחף (גיטרה חשמלית) את הלהקה והוחלף על ידי שני גיטריסטים - דניאל ברכר וגיא באר. הופעתם הראשונה בהרכב הייתה באמפי וואהל בתל אביב, ב-23 באוגוסט 2003.
ביולי 2004 הוציאה הלהקה אלבום הופעה אקוסטית שנקרא "Unplugged". האלבום גרף הצלחה רבה, במיוחד בשל השיר "אם כבר", שהושמע רבות ברדיו.
במאי 2007, יצא לאור הסינגל הראשון מתוך האלבום הרביעי, "פורטה", "אין לך מקום". האלבום יצא לאור ביום שישי ה-13 ביולי 2007, וכלל 15 שירים, מתוכם 4 באנגלית. האלבום זכה בתואר "אלבום השנה" בטקס פרסי עמ"י ה-4 של ערוץ 24, ובמרץ 2008 הגיע למעמד אלבום זהב, לאחר שנמכרו ממנו למעלה מ-20,000 עותקים. במהלך הופעה בפסטיבל "רוק עצמאות" הודיעו חברי הלהקה על עזיבתו של אבי סטרול, שהוחלף בניר מימון.
בשנת 2009 החלו היהודים בסיבוב הופעות אקוסטי, "היהודים בישיבה", שכלל עשרות הופעות ברחבי הארץ. מתוך סיבוב ההופעות הוצא ב-2010 הסינגל "אצלך בעולם" (גרסת כיסוי לשירו של מאיר בנאי), אשר זכה להצלחה רבה.
ב-10 ביולי 2010 הופיעו היהודים לראשונה באמפי קיסריה ואירחו על הבמה את שלום חנוך.
ב-21 באוקטובר 2010 הופיעו היהודים במשכן לאמנויות הבמה בתל אביב, בליווי מקהלת האופרה הישראלית, במסגרת פסטיבל תל אביב למוזיקה.
ב-5 במאי 2013 הופיעו היהודים בהיכל התרבות ראשון לציון בשילוב מופע בלט עם כוראוגרפיה מאת עידו תדמור, במסגרת פסטיבל האביב הבינלאומי של ראשון לציון.
ב-14 באוגוסט 2014 יצא לאור הסינגל "זוג יונים" שהיה הראשון מתוך אלבום האולפן החמישי של הלהקה.
באוגוסט 2015 יצא דיסק חדש של הלהקה.

מקור השם

השם "היהודים" הוצע ללהקה על ידי המחזאי אלדד זיו והמפיק המוזיקלי רועי זו-ארץ שגם הפיק את אלבום הבכורה שלה, "מציאות נפרדת".
פיטר הולטקוויסט

קריירה

בין 1989 ל-2006 היה הולטקוויסט פוליטיקאי מוניציפלי בעיר בורלנייה , ב-2006 נבחר לפרלמנט השוודי כנציג המפלגה הסוציאל-דמוקרטית מטעם מחוז דלרנה, ובין השנים 2011–2014 כיהן כיו"ר ועדת ההגנה בריקסדאג.
עם כינון ממשלתו של סטפן לפבן בראשית אוקטובר 2014, החליף את קארין אנסטרם  כשר ההגנה השוודי.
צבי תירוש

ביוגרפיה

תירוש נולד בצרפת בשם הרשל וינברג. היה פעיל במוסד לעלייה ב'. ב-1947 העפיל לארץ ישראל באוניית המעפילים אקסודוס, הוא הצליח לחמוק מחיילי המנדט בעת העברת המעפילים לספינות הגירוש. הצטרף לפלי"ם ושירת בפלמ"ח במסגרת פלוגה י' של הגדוד הרביעי, במהלך מלחמת העצמאות עסק עם הפלוגה בשמירה על קו המים, וליווי אספקה ליישובי הנגב, ואבטחת היישובים בית אשל ונבטים, שם נפצע. הוא השתתף בקרב אלטלנה ובכיבוש יפו. 
הוא סיים את קורס חובלים א' של חיל הים ב-1949 וקורס קציני ים של הצי המלכותי הבריטי ב-1952. בתקופת ההכנות למבצע קדש שירת כסגן מפקד בה"ד חיל הים, הוא היה חבר המשלחת הישראלית למפקדת הכוחות הצרפתיים ששכנה בקפריסין במהלך מבצע מוסקטר. ב-1960 היה סגן מפקד המבצע למסירת הפריגטה אח"י מזנק (ק-32) לציילון. פיקד על אח"י נגה (ק-22), על אח"י חיפה, סגן מפקד אח"י אילת (ק-40) ומפקד אח"י יפו (ק-42). כיהן כראש ענף אמצעי לחימה במטה חיל הים והיה אמון על פרויקט פיתוח הטיל גבריאל ועל רכש ספינות הטילים. 
במלחמת ששת הימים שירת כסגן ראש מחלקת ים. ב-1969 פיקד על מבצע הרכישה, ההכנה וההבאה לישראל מקניה של הנחתת "אח"י בת שבע" ושל שלוש נחתות "שקמה" מדרום אמריקה. הוא נשלח לסינגפור וסייע בהקמת חיל הים המקומי. ב-1970 מונה למפקד בסיס חיפה. במלחמת יום הכיפורים שירת כראש מטה וסגן מפקד חיל הים. 
נפטר ב-2012 ונטמן בבית העלמין מנוחה נכונה בכפר סבא.
ג'ודי קורנוול

ביוגרפיה

קורנוול נולדה בהמרסמית' שבלונדון. אביה שירת בחיל האוויר המלכותי, והיא גדלה תחילה בבריטניה, שם למדה בבית הספר של מנזר ובפנימיית סנט מייקל בהיצ'הם (Heacham), שבנורפוק. אחר כך היגרה המשפחה לאוסטרליה. על חוויות ילדותה כתבה קורנוול באוטוביוגרפיה שלה "Adventures of a Jelly Baby". כשהייתה בשנות העשרה חזרה לבריטניה, הייתה לרקדנית וקומיקאית והופיעה במופעים בתיאטרון וינדמיל . מאוחר יותר הפכה לשחקנית. הקריירה הארוכה שלה כוללת תפקידים בסדרת הרדיו "The Navy Lark", במחזה השנוי במחלוקת "Oh! What a Lovely War", בסדרת הטלוויזיה הקומית "מודי ופג" בה כיכבה בתפקיד דפני פג, ומספר עונות הופיעה בתיאטרון עם הלהקה השייקספירית המלכותית.

קולנוע וטלוויזיה

בין סרטי הקולנוע בהם השתתפה קורנוול היו "Santa Claus: The Movie" בתפקיד גברת קלאוס, והסרט "Mad Cows". בטלוויזיה הופיעה בסדרה "Dixon of Dock Green", בעיבוד לרומן "עוגיות ושיכר", בסדרה "ברז'רק", בפרק "Paradise Towers" בסדרת המדע בדיוני "דוקטור הו", בפרקים אחדים של הסדרה הקומית "Farrington of the F.O.", בעיבוד לספרי "החמישייה הסודית", בסדרות הטלוויזיה "The Bill" ו-"Heartbeat" וכן בתפקידי אורח בסדרה "מיס מארפל" ובסדרה "רציחות במידסומר". ברדיו שיחקה בסדרת התסכיתים "The Navy Lark" בתפקיד רן קורנוול (WREN). קורנוול השתתפה באופרת הסבון של ה-BBC "איסטאנדרס" בתפקיד קוויני טרוט, אמה הרודנית של הת'ר טרוט. ב-1987 הופיעה קורנוול בעונה הרביעית של סדרת הדרמה "רמפול" בפרק "Rumpole and the Official Secret" בתפקיד רוזמרי טאטל הרווקה הזקנה. תפקידה הידוע ביותר הוא כדייזי, אחותה של הייסינת', דמות אהובה של עקרת בית ממעמד הפועלים, בסדרה הקומית הפופולרית "מה יגידו השכנים?" שרצה בין השנים 1990 ו-1995. עוד בטלוויזיה שיחקה בתפקיד אורח בסיטקום "Birds of a Feather".

ספרים

קורנוול הוציאה לאור ספרים אחדים בהם אוטוביוגרפיה בשם "Adventures of a Jelly Baby" ‏(ISBN 0-283-07001-3) שיצאה לאור בשנת 2005. בספר היא מתארת את ילדותה בבריטניה בתקופת המלחמה, ואת חייה באוסטרליה לשם היגרה המשפחה.
עוד יצאו לאור רומנים אחדים פרי עטה בהם "Cow and Cow Parsley" ב-1985, "Fishcakes at the Ritz" ב-1989, "The Seventh Sunrise" ב-1994 ו-"Fear and Favour" בשנת 1996.

חיים אישיים

ב-18 בדצמבר 1960 התחתנה קורנוול עם ג'ון קלסול פארי. לבני הזוג יש בן אחד, אדוארד, והם מתגוררים בברייטון.
סבתה, שרה בונר, הייתה זמרת במיוזיק הול.
סטרלה (מחשב)

מחשב הסטרלה (ברוסית: ЭВМ Стрела) היה המחשב המרכזי הראשון שיוצר בברית המועצות. משמעות השם ברוסית היא "חץ".
המתכנן הראשי היה יורי בזילבסקי  (Ю.Я. Базилевский). בין עוזריו היו בוריס רמייב, הבונה הראשי של סדרת מחשבי אורל. המחשב תוכנן במוסקבה במכון תכנון מיוחד מספר 245.  
הסטרלות יוצרו על ידי מפעל במוסקבה בשם "המפעל למכונות חישוב אנליטיות" (Московский завод счетно-аналитических машин) בין השנים 1953 ל-1957.
בסך הכול יוצרו שבע מערכות מדגם זה. הן הותקנו במרכז המחשוב של האקדמיה למדעים של ברית המועצות, אוניברסיטת מוסקבה, המכון למתמטיקה שימושית על שם קלדיש ובמרכזי מחשוב במשרדים שהיו קשורים להגנה ולתכנון כלכלי.
במחשבי הדור הראשון היו 6200 שפופרות ריק ו-60,000 דיודות PN.
מהירות המחשב הייתה 2000 פעולות בשנייה. אריתמטיקת נקודה צפה התבססה על מילים בנות 43 סיביות עם מנטיסה של 35 סיביות ומעריך בן 6 סיביות. זיכרון RAM מבוסס שפופרת ויליאמס היה בן 2048 מילים. 
למחשב היה זיכרון קריאה בלבד לתוכניות. קלט נתונים הוזן באמצעות כרטיסי ניקוב או סרט מגנטי. הפלט היה לסרט מגנטי, כרטיסי ניקוב או מדפסת.
הגרסה האחרונה של הסטרלה השתמשה בתוף מגנטי בן 4096 סיביות שהסתובב בקצב 6000 סיבובים לדקה.
בשנת 1954 הוענק למתכנני הסטרלה פרס סטלין מהמעלה הראשונה.
אכסאל

השם וגלגוליו

יואל אליצור משער שהשם המקורי היה כְּסָלֹת על אותו משקל כמו עטרות, וכִּסְלֹת תָּבֹר הוא שם המקום בסמיכות ביחד עם כינוי מזהה שנועד להבדילו ממקום עם שם דומה, אולי כסלון. עד יוסף בן מתתיהו מופיעה בשם הסיומת "ות", אולם בתקופה הביזנטית השם התקצר בסופו, ל"כסלו" או "כסלוס" ומנגד השווא היה לשווא נח והחלה לְהִתּוֹסֵף לעיתים א' פרוסתטית שיצרה את השם "אכסלו" המופיע בבראשית רבה פרשת ויחי. בכפתור ופרח מצוין שקוראים למקום "כסל".
ישנם גורסים ששמה נגזר מהמילה כסל, שם נרדף למותן, ומשמעותו שהעיר יושבת כביכול על מותני ההר ("היהודי הקדמון השווה את ההר לגופו של האדם"). אחרים טוענים שהשם נובע מהמשמעות של "מבטח" כמופיע בפסוקים שונים בתנ"ך.

היסטוריה

בספר יהושע מוזכרת כסלות בתיאור נחלת שבט יששכר על גבול שבט זבולון. אצל יוסף בן מתתיהו היא מוזכרת כגבול הדרומי של הגליל התחתון וככל הנראה כגבול הדרומי של ההתיישבות היהודית בגליל. במאה השישית היא הייתה מושב של בישוף. בשנת 946 ניצחו צבאות השושלת האיח'שידית את סייף אל-דאולה בקרבת אכסאל. הצלבנים בנו במקום מבצר שזוהה על ידי המשלחת של אדוארד רובינסון שביקרה במקום ב-1837. 
בכפר נמצאו שרידים מהתקופה הרומית, אולם אלברכט אלט שיער שמיקומה המקורי של אכסאל העתיקה היה 2 קילומטר צפונית מאכסאל היום, בחרבת טירה, הנמצאת בפאתיה של נוף הגליל.
במחצית השנייה של המאה ה-19 התגוררו בכפר כ-400 נפשות, כולם מוסלמים, בבתי אבן בבנייה גסה. במפקד האוכלוסין של שנת 1922 התגוררו בכפר 621 נפשות. במפקד האוכלוסין של 1931 נמנו בכפר 166 בתים מיושבים ב-752 נפשות, כולם מוסלמים. בסקר הכפרים 1945 בארץ ישראל צויין מספר תושבי הכפר כ-1110 ושטחו נרשם כ-16,009 דונם, מתוכם 2,343 דונם של אדמה ציבורית. במהלך תקופת המנדט הבריטי, אירעו מקרים רבים של חבלה וגניבה בתל עדשים מצד ערבים מאיכסל. במאי 1936 הטילו הבריטים עונש קיבוצי על הכפר בעקבות מקרה של שריפת חציר בתל עדשים. במאי 1938 נחטף המוכתר של הכפר, שניסה לרסן את הכנופיות.
בעקבות כיבוש נצרת במבצע דקל, יצאה משלחת מהכפר, ב-17 ביולי 1948, לתל עדשים כדי להודיע על כניעה.

אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף 2018, מתגוררים באכסאל 14,500 תושבים (מקום 129 בדירוג רשויות מקומיות בישראל). האוכלוסייה גדלה בקצב גידול שנתי של ‎1.8%‏.   לפי נתוני הלמ"ס נכון לסוף 2017, לאכסאל דירוג של 3 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ז (2016-‏2017) היה 47.2%. השכר החודשי הממוצע של שכיר במשך שנת סוף 2016 היה 6,318 ש"ח (ממוצע ארצי: 8,913 ש"ח).

בריאות ורווחה

באכסאל פעיל הסניף הראשון של יד שרה ביישוב ערבי.
חבורת גרותנדיק

באלגברה ובגאומטריה אלגברית, חבורת גרותנדיק היא חבורה אבלית המותאמת לחוג נותרי ומאפשרת לרכז מידע על מבנה המודולים מודול (הפרויקטיביים) מעליו. באופן כללי יותר, החבורה מוגדרת לגבי מונואידים (המקרה הקודם מתקבל על ידי בחירה של מונואיד של מודולים מסוימים מעל החוג) ולגבי קטגוריות מדויקות. את חבורת גרותנדיק ניתן לראות כפונקטור (בין הקטגוריות המתאימות). 
החבורה נקראת על שמו של אלכסנדר גרותנדיק.

חבורת גרותנדיק של מונואיד אבלי

כל מונואיד אבלי עם צמצום ניתן לשכן בחבורה אבלית. הדבר נעשה באופן אנלוגי למקרה בתורת החוגים, בו משכנים תחום שלמות בשדה. חבורת גרותנדיק של מונואיד אבלי (לאו דווקא עם צמצום) M היא החבורה האוניברסלית כך שכל הומומורפיזם (של מונואידים) מן המונואיד M לחבורה אבלית מתפצל דרכה.

חבורת גרותדניק של חוגים נותריים

יהי  חוג נותרי. נתבונן באוסף מחלקות האיזומורפיזם של המודולים הנוצרים סופית מעליו ונתאים לכל אחת מהן סמל, כלומר למחלקה של המודול  נתאים את הסמל . נגדיר את  בתור החבורה האבלית החופשית הנוצרת על ידי הסמלים הללו, ואת  בתור תת-החבורה הנוצרת על ידי כל הסמלים מן הצורה  עבור מודולים מסדרה מדויקת קצרה . המנה  היא חבורת גרותנדיק, המסומנת בלשון תורת  בתור .

החוג 
  
    
      
        
          K
          
            1
          
        
        (
        R
        )
      
    
    {\displaystyle K_{1}(R)}

כהמשכת הרעיון של חבורת גרותנדיק מגדירים את החוג . כחבורה חבורית,  נבנה בתהליך דומה לזה שבו נבנית החבורה , אלא שכאן מתבוננים מלכתחילה באוסף המודולים השטוחים הנוצרים סופית. הדבר מאפשר להגדיר על  מבנה של חוג קומוטטיבי, בעזרת פעולת המכפלה הטנזורית מעל חוג הבסיס . 
מאחר שמכפלה טנזורית במודולים שטוחים שומרת על סדרות מדויקות, פעולת הכפל מוגדרת היטב. באופן זה, חבורת גרותנדיק הופכת למודול מעל  (פעולת המודול היא מכפלה טנזורית).

לקריאה נוספת

M. F. Atiyah, I. G. MacDonald, "Introduction to Commutative Algebra"
המתנה המושלמת

רקע

כאשר סבו, הווארד (רד) סטיבנס נפטר, ג'ייסון חשב שהוא אינו כלול בצוואה שעשה סבו. למעשה, ג'ייסון שנא את סבו מכיוון שאביו של ג'ייסון נהרג כאשר הוא עבד אצל רד. אך למרבה הפתעתו, הוא קיבל את הנתח הכי גדול מהירושה. הוא הופתע לגלות שבכדי לקבל את הירושה עליו לעבור 12 משימות מאתגרות במיוחד. כל משימה מדברת על "מתנה" אחרת שהוא יקבל כאשר ישלים את המשימה. כאשר הוא ישלים את כל המשימות, הוא יקבל את "המתנה המושלמת" שסבו השאיר לו. לאורך כל המשימות, מלווים אותו מר המילטון, עורך דינו של סבו וחבר קרוב שלו, והמזכירה שלו, מיס הייסטינגס. הם אלו שיחליטו אם ג'ייסון אכן מילא את המשימות כמו שסבא שלו היה רוצה שימלא. אבל זו לא משימה פשוטה בשביל ג'ייסון, מכיוון שהוא צעיר, עשיר ומפונק שלא עבד יום אחד בחייו.

התרחשות

כשג'ייסון מקבל את המשימה הראשונה שלו, הוא כועס על "המשחק" של סבא שלו. בסופו של דבר, הוא מחליט לשתף פעולה וטס לטקסס אשר שם הוא נאלץ לעבוד בפעם הראשונה בחייו. כאשר הוא חוזר חזרה, כל מה שהוא מעריך נלקח ממנו פתאום – הדירה היקרה, המכונית המשוחזרת וכל הכסף שלו, הוא נותר ללא קורת גג. חברתו העשירה, קייטלין, עוזבת אותו כאשר כרטיס האשראי שלו נדחה במסעדה מפוארת, והיא מרגישה מושפלת כשהוא שואל אותה אם היא יכולה לשלם את החשבון. לאחר שאמו מספרת לו שהיא לא יכולה לעזור, כחלק מההסכם, הוא משוטט בעיר ובפעם הראשונה הוא מרגיש באמת לבד.
בעת שישן בפארק הוא פוגש אישה בשם אלכסיה ואת בתה אמילי. ג'ייסון מתיידד עם השתיים, אבל אז אומר להם שהוא זקוק להם שיבואו איתו למשרדו של מר המילטון ולאשר את עצמן כ"החברים האמיתיים" שלו על מנת לעבור את משימת "המתנה של חברים". אבל אחר כך, ג'ייסון הולך משם ומתעלם מבקשתה של אמילי לראות אותו שוב ובכך משכנע אותן שהוא מרוכז בעצמו מכדי להיות חבר אמיתי. עם זאת, זמן קצר לאחר מכן ג'ייסון מגלה בטעות כי אמילי סובלת מלוקמיה, ורואה את המשפחה הזו כהזדמנות לפתח קשר חזק עם מישהו. בנקודה זו מתחיל השינוי הגדול בג'ייסון – מאדם שמרוכז בעיקר בעצמו, הוא הופך לאדם אכפתי שדואג לאלכסיה ואמילי. וזהו גם הנושא המרכזי של הסרט.
מרגע זה ואילך, הוא מנסה ככל יכולתו כדי לעזור לאמילי לחיות חיים נהדרים כל עוד זה נמשך. אמילי גם "מהנדסת" ומעודדת את הרומן בין ג'ייסון לאמה.

התגמול

אחת המשימות מחייבת אותו לנסוע לאקוודור וללמוד בספרייה שסבו בנה כדי לעזור לאנשים שם. זה גם מאלץ אותו בחוסר רצון להתעמת עם מותו של אביו שם, מה שמוביל אותו בסופו של דבר לצאת לטיול מסוכן בהרים, כדי לראות היכן בדיוק זה קרה. עם השלמת שתים עשרה המשימות שלו, ג'ייסון מקבל סכום של $ 100,000,000 וכל רכושו חוזר אליו. חברתו לשעבר, בידיעה שהוא חזר לעושרו ומעמדו הגבוה, עושה ניסיון לזכות בו בחזרה, אבל הוא דוחה אותה והולך.
עם הירושה שלו, ג'ייסון בוחר לבנות בית חולים, הנקרא "הבית של אמילי" (על שם אמילי), לחולים עם מחלות קטלניות ובני משפחותיהם, הכולל גם כנסייה (בידיעה שאמילי הייתה לעיתים קרובות בבית התפילה בבית החולים). אבל אז לפני שהבניין מתחיל, אמילי נפטרה. לאחר הנחת אבן הפינה ל"הבית של אמילי", הוא הוחזר למשרד עורכי הדין לפגישה נוספת. הוא עלה על הציפיות של סבו המת, ומקבל "מתנה" אחת סופית של סכום המעל 2,000,000,000$, כתגמול לא רק עבור השלמת המשימות, אלא גם על השימוש ב-100,000,000$ כדי לעזור לאחרים.
אנדרטה לנופלים בקרבות באזור מודיעין

היסטוריה

אזור מודיעין נקרא מקודם מודיעים על שם מולדת החשמונאים. האזור הוא מרחב הגבעות הפתוח בין הערים לוד, פתח תקווה ומודיעין. בשנת 1948 היה האזור משובץ בכפרים ערביים רבים ונקודה יהודית אחת - בן שמן. השליטה בחבל זה הייתה חשובה כדי להבטיח את הפעילות בשדה התעופה ליד לוד וכן לשם הרחבת מסדרון המעבר בין תל אביב לירושלים. רוב הקרבות בחבל ארץ זה התנהלו במסגרת מבצע דני ביולי 1948. באנדרטה מונצחים הנופלים בקרבות באזור מודיעין במלחמת העצמאות וכן בני היישובים באזור שנפלו במערכות ישראל.
האנדרטה הוקמה בשנת 1981. היא מורכבת משמונה משולשים בגבהים שונים שעיצובם משחזר את מצבת שבע הפירמידות שהייתה על קברי המכבים במודיעים. לפי הכתוב בספר מקבים א' (י"ג, 27) הקים שמעון התרסי שבע מצבות שצורתן פירמידה על קבר בני משפחתו: אביו מתתיהו הכהן, אימו, וארבעת אחיו שנהרגו בקרבות: אלעזר החורני, יהודה המכבי, יונתן הופסי ויוחנן הגרדי ומצבה נוספת לעצמו.
האנדרטה תוכננה על ידי האדריכל אסא יוסף.
ליד האנדרטה נמצא קיר הנצחה ובו חקוקים שמות הנופלים והקרבות בהם נפלו.
ולש קורגי

ולש קורגי קרדיגן

הוולש קורגי קרדיגן הוא הגזע הקדום מבין השניים, גזע זה היה בין הראשונים להגיע לאיים הבריטיים ממרכז אירופה. לקורגי מקורות משותפים עם גזע הבאסט האונד, ומאמינים שאת אבות הגזע הביאו שבטי נוודים קלטיים אשר הגיעו לאזור ויילס בשנת 1200 לפני הספירה. הקורגים נחשבו לכלבי רעייה כה מוצלחים ומוערכים שחוק קלטי קדום אף אסר חבלה או גנבה שלהם והטיל עונשים כבדים על העושים זאת.

מאפיינים חיצוניים

לקרדיגן פרווה כפולה בעלת שכבה תחתונה רכה ושכבה עליונה סיבית וארוכה, הם באים בצבעים שונים כגון אדום, שחור, כחול בהיר או מנומר. הזכרים שוקלים 14-17 ק"ג והנקבות 11-14 ק"ג.

אופי

הקורגי הוא כלב משפחה נמרץ, נאמן, עדין וחברותי לכן הוא מעולה עם ילדים, אך נוטה לנבוח לקולות חזקים ובדרך כלל מאופק עם זרים עקב היותו ערני וחכם.

ולש קורגי פמברוק

האבות הקדמונים הישירים של גזע הפמברוק הובאו מעבר לתעלה האנגלית על ידי אורגים פלמיים ששוכנעו על ידי מלך אנגליה הנרי הראשון, להגר לוויילס בשנת 1107 לספירה. הפמברוק הרבה יותר פופולרי מאשר גזע הקרדיגן עובדה שניתן לייחס להיותו החביב יותר על משפחת המלוכה, כבר ב-1934 רכשה המלכה אליזבת את הקורגי פמברוק הראשון שלה ובמהלך השנים היו לה מעל ל-30 פמברוקים.

מאפיינים חיצוניים

לפמברוקים זנב קצר מאוד, אוזניים מחודדות ופנים שועליות. מבנה גופם וראשם קטנים יותר מהקרדיגנים, רגליהם ישרות ופרוותם העליונה רכה יותר. הם באים בצבעים שונים כגון: שחור, אדום, וחום בהיר. הזכרים שוקלים 12-14 ק"ג והנקבות 11-13 ק"ג בממוצע, גובהם זהה לקרדיגנים.

אופי

כלב אדיב, אינטליגנטי, ממושמע, אוהב וערני ביותר. הפמברוק נחשב לכלב בעל אופי רציני יותר מהאופי השובב של הקרדיגן.

בריאות

הקורגי נחשב לכלב בריא בעל תוחלת חיים הנעה בין 12-15 שנים בממוצע, עלול לסבול מבעיות במפרק הירך, בעיות ראייה ופרצות דיסק בגלל גבו הארוך.

תחרויות

הקורגים מתחרים בתחרויות אג'יליטי (כלבנות), צייתנות, רעייה, גישוש ו-flyball.

פולקלור

בפולקלור הוולשי הקורגי היה סוס הרכיבה המועדף על פיות יער לוחמות. אגדה אחרת אומרת שהקורגים היו מתנה של פיות היער לבני האדם והסימונים על הפרווה של הכלב נשארו שם בגלל האוכף והרתמות של הפיות.
על פי סיפור עם אנגלי ישן המלכה ויקטוריה טיילה בדרך כפרית יום אחד עד שמרכבתה עצרה בגלל שנתקלה בעץ שנפל על הדרך, בעת שתהתה איך תעבור, פיה הגיעה משום מקום ובכדי לעזור למלכה יצרה שני קורגים יש מאין, אחד היה הפמברוק והשני היה הקרדיגן, שני הקורגים הזיזו את גזע העץ כדי לפנות למלכה את הדרך.